Stuart O'Grady innrømmer dopingbruk
O'Grady var på dopinglisten som ble offentliggjort av det franske senatet onsdag. I et eksklusivt intervju med den australske avisen The Advertiser, innrømmer syklisten at han brukte EPO i to uker før Tour de France i 1998. Han forteller at han ikke følte han hadde noen annen utvei i det som var sportens mørkeste tid, men hevder han aldri brukte noen form for doping hverken før eller senere. - Foran Touren tok jeg en beslutning. Jeg fant stoffet selv, ingen andre var involvert. Jeg kjøpte det på et apotek. Jeg tok ekstremt forsiktige doser, fordi jeg hadde hørt skrekkhistorier og tok det minste jeg trodde ville holde for å komme meg igjennom, forteller toppsyklisten til avisen. 39-åringen har vunnet både OL-gull og Paris-Roubaix. Fra 2006 til 2009 syklet han sammen med Kurt Asle Arvesen (38) i laget CSC. Han deltok også i showrittet Oslo Grand Prix i 2009. Etter årets Tour de France, bestemte han seg for å legge opp.Under innrømmelsen i intervjuet, skal O'Grady ha brutt sammen. Mandag fortalte han foreldrene sine om dopingfortiden. - Det var det verste øyeblikket i mitt liv. Jeg ba dem om å høre etter så jeg kunne fortelle hele historien. Alt jeg ville i karrieren, var å gjøre mamma, pappa og familien min stolt, sier han. O'Grady var 24 år da han prøvde EPO i 1998. Han vant en etappe i Tour de France og ble den første australieren til å kle seg i den gule ledertrøya samme år. Han hevder selv at dopingen aldri var systematisk og ber om unnskyldning. - Vi er mennesker som gjør feil. Nå har jeg ingenting mer å skjule, sier han til The Advertiser.
Den australske toppsyklisten Stuart O'Grady (39) innrømmer at han brukte EPO før Tour de France i 1998.